Klypeblåvannymfe

Klypeblåvannymfe (Coenagrion armatum) er en vannymfe som tilhører familiegruppen  blåvannymfer (Coenagrionidae). 

 Utbredelse 
Klypeblåvannymfe er utbredt i lavlandet i det nordlige Europa og Asia. Finnes i Danmark, og har flekkvis utbredelse i Sverige og Finland. I sørøstlige Norge langs kysten til Vest-Agder. Finnes på noen få egnede lokaliteter i Midt-Norge.

 Utseende 
Kjønnene er ganske like. Hannen har et karakteristisk tanglignende analvedheng, bakerst på kroppen. 

Vingene holdes taklagt bak på kroppen i hvile.  Vingespennet er mellom 35 og 45  millimeter.  

 Levevis 
Nymfene lever i næringsrike vann i lavlandet, med mye vegetasjon langs bredden.  Den foretrekker tette enger av elvesnelle, sjøsivaks, flaskestarr, myrull, og takrør.   

Eggene legges på flytende vannplanter, vanligvis under vannlinjen.  Utviklingen tar 1 år. Nymfen overvintrer på vegetasjonen eller ved røttene. De voksne (imago) vannymfene finnes vanligvis ikke langt fra stedet der de levde som nymfe.

Flygetiden er fra tidlig i mai til juli, vanligvis er flygetiden ganske kort, ofte bare noen uker.

Klypeblåvannymfe har ufullstendig forvandling, overgang fra nymfe til det voksne kjønnsmodne insektet går gradvis gjennom flere hudskift (nymfestadier). Nymfene lever i vann og ligner derfor lite på de voksne (imago), bortsett fra størrelsen. Når nymfen kommer til det siste hudskiftet finner den et strå eller noe, der den kan klatre opp over vannflaten. Her blir den hengende, mens huden revner på ryggsiden. Den nyklekte  vannymfen  blir hengende på den gamle huden, eller like ved siden av, helt til den nye huden er noe herdet, og vingene har fått sin endelige form.

 Referanser 

 Litteratur 
 Holmen, M. & H. Pedersen. 1995. Odonata i Danmark, foreløbig status 1995. Nordisk Odonatologisk forum. Vol 2,  side 4
 Olsvik, Hans. & Dolmen, Dag. 1992. Distribution, habitat, and conservation status of threatened Odonata in Norway. Fauna norv. B. 39. Side 1–21.
 Olsvik, Hans. 1996. Øyenstikkere i Møre & Romsdal, VestNorge, status for atlasprosjektet pr. 1995 Nordisk Odonatologisk forum. Vol 2,  side 16
 Sahlén, Göran. 1996. Sveriges Trollsländor. Feltbiogerna. 165 sider. 

 Eksterne lenker 

 Klypeblåvannymfe – www.nhm.uio.no/norodo/  – Et norskspråklig nettsted om norske øyenstikkere.

Kategori:Øyenstikkere
Kategori:Øyenstikkere formelt beskrevet i 1840